Meesterbrein agter vlaag ontvoerings vas | Maroela Media
Meesterbrein agter vlaag ontvoerings vas
Die polisie het toegeslaan op die meesterbrein van 'n reeks ontvoerings. (Foto: Saps)
Die polisie het toegeslaan op die beweerde meesterbrein agter 'n klomp hoëprofiel ontvoerings in Gauteng en Maputo in Mosambiek.
Die polisie se internasionale teenontvoeringseenheid het Woensdag op inligting gereageer wat hulle na 'n 37-jarige verdagte se adres in Brackenhurst aan die Oos-Rand gelei het waar die beweerde baasbrein en drie van sy handlangers vasgetrek is.
"Hier het die polisie beslag gelê op drie duur motors, R6 000 se Mandrax-tablette, kontant en die bewys van betaling vir die verkoop van 'n eiendom in Bryanston, Johannesburg, ter waarde van R1,9 miljoen. Die polisie het ook op luuksehandelsmerk klereitems afgekom wat hulle glo alles aangekoop is met geld wat as losprys vir hul ontvoeringslagoffers betaal is," het kol. Athlenda Mathe, woordvoerder van die polisie in Gauteng, gesê.
Die polisie het voortgegaan om nóg 'n verdagte dop te hou en het Donderdag op 'n huis in Benoni toegeslaan, waar nog 'n verdagte in hegtenis geneem en beslag gelê is op 'n luukse motor.
"Die inhegtenisnemings volg nadat Jahyr Abdullah en 'n vriend van hom, albei Mosambiekers, in Oktober verlede jaar gevange geneem is. Die twee het pas in 'n konvooi van drie voertuie in Johannesburg aangekom uit Mosambiek toe hul voertuie deur die insittendes van 'n BMW met blou ligte afgetrek is. Die twee is toe gevange geneem. Abdullah se vriend is nog dieselfde dag gered, maar hy is self eers 'n maand later deur die polisie se taakmag gered."
In nog 'n voorval is 'n man van Indië in Januarie verlede jaar in die oprit van sy huis in Lenasia oorval en ontvoer. Die taakspan het vinnig opgetree en hy is kort daarna bevry.
"Die taakspan volg tans op ander hoëprofiel ontvoeringsake op waarin 'n losprys vir die slagoffers geëis is," sê Mathe.